Rehoboth gee Chinese die trekpas - Local News - Windhoek Express
Wednesday, October 27th, 2021 09:46:38
Die Rehoboth dorpsraad het Africa Huaxia Mining die trekpas gegee. Argief foto
Die Rehoboth dorpsraad sê dit sal nie meer onderhandel met die Afrika Huaxia-kopermyn wat deur 'n Chinese besigheid besit word nie, en het die maatskappy gevra om die dorp te verlaat of teen die einde van hierdie maand meer as N$10 miljoen se agterstalling elektrisiteitsbetalings te vereffen.
Rehoboth se uitvoerende hoof, Simeon Kanime, het aan hierdie publikasie gesê die mynbestuur weier om die raad sowat N$15 miljoen te betaal vir die verhuring van grond asook elektrisiteitsverbruik.
Die maatskappy sou N$35 000 per maand vir die grond betaal, maar geen formele kontrak is ooit onderteken nie.
'n Waardeerder wat deur die raad gebruik is, het egter onlangs 'n maandelikse huur van N$20 000 aanbeveel in plaas van die N$35 000 wat aanvanklik ooreengekom is.
"Ons gaan nie meer met die Chinese myn speel nie. Hulle sal die N$20 000 se huur wat teruggedateer is na 2011, voor September moet betaal of hulle moet gaan. Ons is moeg vir die heen en weer," het Kanime gesê.
Maggie Ming het namens die mynbestuur gesê hulle is vol vertroue dat die geskil opgelos sal word.
Volgens haar is Africa Huaxia Mining toegewy tot die beginsels van korporatiewe bestuur om 'n kultuur van veilige, etiese gedrag aan te moedig, benewens integriteit en respek, en dus word die dorspraad se kwesses met die betrokkenheid van die Elektrisiteitsbeheerraad (ECB) bespreek.
"Die geskil oor die agterstallige huurgeld van die grond waarop die Swartmodder-myn bedryf word, word via Minerals Ancillary Rights Commission (MARC) ingevolge artikel 110 (4) van die Wet op Minerale (Prospektering en Mynbou), Wet 33 van 1992 aangespreek. Ons het redelike vordering gemaak met die steun en betrokkenheid van onderskeidelik die ECB en MARC, maar as gevolg van die vertroulikheid van die voortgesette beraadslagings, kan ons nie op hierdie stadium veel inligting verkry nie.